Skoleudvalget i Aalborg kommune har netop vedtaget at skænke en halv milliard kroner til renovering af kommunens skoler. Pengene skal gå til renoveringer, der skal sættes i gang i løbet af de næste tre år. Det er især skolereformen, som stiller nye krav til, hvordan skolebygningerne skal indrettes. Midlerne skal sikre et fokus på læring, indeklima, energi og bæredygtighed. Beslutningen er taget efter en rapport slog fast, at de kommende renoveringsopgaver kunne løbe op i 2,3 milliarder kroner. Så skal politikerne tage stilling til, hvordan de 500 millioner kroner bliver brugt bedst muligt. - Der er ingen tvivl om, at der ligger en skarp prioriteringsopgave foran os, siger Tina French Nielsen, rådmand i Skoleforvaltningen i Aalborg Kommune. Til august beslutter Skoleudvalget sig for, hvordan de skal prioritere pengene skolerne imellem.

Referat:
Skoleudvalget i Aalborg Kommune vil bruge en halv milliard kroner til at renovere kommunens skoler, så de fysiske rammer også lever op til skolereformen.